b'\n_START_ARTICLE_\nMasoveria del Noguer\n_START_SECTION_\nDescripci\xc3\xb3\n_START_PARAGRAPH_\nMasia de planta rectangular (12x6) coberta a dues vessants amb el carener paral\xc2\xb7lel a la fa\xc3\xa7ana situada a llevant, tret d\'un cos al\xc3\xa7at central, el qual presenta el carener perpendicular a la dita fa\xc3\xa7ana. Consta de baixos, planta i primer pis (cos al\xc3\xa7at) i est\xc3\xa0 parcialment adossada al pendent del terreny pel sector E. Presenta r\xc3\xa0fecs a tot vol, i totes les obertures emmarcades amb estuc simulant totxos. La fa\xc3\xa7ana principal presenta un portal rectangular central, al qual s\'accedeix per mitj\xc3\xa0 de sis graons, i tres finestres rectangulars; i al primer pis una finestra d\'arc angular sota el carener. La fa\xc3\xa7ana N presenta tres pilars de totxo emmarcant tres finestres cegues. A la fa\xc3\xa7ana O es pot observar l\'assentament en el pendent, i presenta als baixos un portal rectangular al sector N, i dues espieres a la planta una finestra central i un parell de finestra geminades per banda; una finestra central sota el carener al primer pis. La fa\xc3\xa7ana S est\xc3\xa0 adossada a la cabana de la masoveria._NEWLINE_Cabana de planta rectangular (15x10) coberta a dos vessants amb el carener paral\xc2\xb7lel a la fa\xc3\xa7ana situada a llevant, per on est\xc3\xa0 adossat parcialment al pendent del terreny. Consta de baixos, planta i porxos. La fa\xc3\xa7ana principal presenta a la planta una gran entrada lateral amb llinda de roure datada (1935) i una finestra amb reixa de forja al costat. Al primer pis hi ha una finestra i un portal al qual s\'accedeix per un pont que uneix el mur lateral amb la cabana i que d\xc3\xb3na al porxo. La fa\xc3\xa7ana N est\xc3\xa0 adossada a la masoveria. La fa\xc3\xa7ana S presenta un portal als baixos (corts) dues finestres a la planta, un badius amb barana de ferro i cinc pilars de totxo que sostenen les bigues. La fa\xc3\xa7ana O presenta dues finestres a la planta, un badiu al sector S i dos portals al costat._NEWLINE_Vaqueria. Edifici de planta rectangular (17x7) coberta a dos vessants amb el carener paral\xc2\xb7lel a la fa\xc3\xa7ana de ponent. Pels sectors S i E est\xc3\xa0 parcialment adossat als murs que anivellen el terreny. Presenta grans r\xc3\xa0fecs a tot vol amb decoracions de fusta. Consta de planta i pallissa. Els angles i tots els emmarcaments de les obertures s\xc3\xb3n de totxo i amb arc rebaixat. La fa\xc3\xa7ana principal presenta a la planta dos portals rectangulars al centre i dos parells de finestres amb pilar central a banda i banda. Al primer pis hi ha tres finestres centrals, sota les que podem observar-hi un cap de vaca esculturat i dues finestres m\xc3\xa9s als laterals. La fa\xc3\xa7ana S, parcialment adossada al terrapl\xc3\xa8 i amb el mur arrebossat i emblanquinat presenta dues obertures, un portal a peu pla que d\xc3\xb3na a la pallissa i un \xc3\xb2cul rod\xc3\xb3 sota el carener. La fa\xc3\xa7ana E \xc3\xa9s cega i est\xc3\xa0 unida al mur lateral per un ample corredor cobert a un vessant (actualment utilitzat com a garatge agr\xc3\xadcola) la fa\xc3\xa7ana N presenta a la planta un portal i dues finestres laterals, l\'una tapiada i l\'altra tapada pel cobert i a la pallissa dues finestres amb pilar central sota de les quals hi ha una placa en gres vermell escripturada i datada (1893) i un \xc3\xb2cul sota el carener.\n_START_SECTION_\nHist\xc3\xb2ria\n_START_PARAGRAPH_\nEdifici del segle XIX relacionat amb l\'antic mas el Noguer, que probablement formava part dels 82 masos que existien en el municipi pels volts de 1340, segons consta en els documents de l\'\xc3\xa8poca. El trobem registrat en els fogatges de la "Parr\xc3\xb2quia i terme de Viladrau fogajat a 6 de octubre 1553 per Joan Masmiguell balle com apar en cartes 230", juntament amb altres 32 que continuaven habitats despr\xc3\xa9s del per\xc3\xadode de pestes, on consta un tal "Joan Noguera". Els actuals propietaris no mantenen la cognominaci\xc3\xb3 d\'origen.'